<classify> SPIKA Job Ndugai amesema Bunge limeanza mchakato wa kubadilisha Kanuni za Bunge; na moja ya mambo ambayo yanatarajiwa kuboresha ni kuondoa makundi ya majina ya wabunge wa sasa ya wabunge wa chama tawala na wabunge wa upinzani.Alisema badala yake, wanaangalia namna ya kuwa na utambulisho wa wabunge wanaotoka chama chenye wabunge wengi na wale wanaotoka kwenye chama chenye wabunge wachache, kama yanavyofanywa na mabunge ya nchi wanachama wa Jumuiya ya Madola. Ndugai alisema hayo wakati wa kufunga Mkutano wa Sita wa Bunge la Vijana 2019, lililokutana kwa siku tano katika Ukumbi wa Msekwa jijini hapa.Alisema kwa sasa Kanuni za Bunge zinatambua kuwepo makundi mawili ya wabunge bungeni, ikiwa ni wabunge wa chama tawala na wale wa upinzani. Alisema hali hii imejenga tabia ya wabunge wa upinzani kujiona ni wa kupinga kila kitu.Hii hali ya kuwa na upinzani inajenga fikra za kuwa ukiwa mbunge wa upinzani kazi yako ni kupinga kila kitu, tunapopitisha bejeti kuna kura za aina tatu ambazo mbunge anaweza kupiga, kura ya Ndiyo, Hapana au Kukaa kimya, hapa haikubaliki wala haikatai, alisema.Alisema bajeti ambayo inakataliwa na huwa imebeba mishahara ya wabunge, mishahara ya watumishi wengine na fedha za kutekeleza miradi ya maendeleo kwenye majimbo, hivyo kuikataa ni kutaka kila kitu kisipelekwe, jambo ambalo halitakiwi kwa wananchi ambao ndio wapiga kura. Lakini kwa mbunge kwa kuona anatoka upinzani basi anakataa kila kitu, na wakati mwingine katika bajeti hiyo serikali imejielekeza kutekeleza miradi mingi ya maendeleo katika jimbo lake lakini mbunge anakataa kupitisha, huu ni upuuzi, maana hapo anapinga hata mshahara wake mwenyewe, alisema.Ndugai aliongeza kuwa, Pia kwa wabunge ambao wako chama tawala, nao wanasema Ndio bila kufikiri, akishakubali ndipo anaulizia hapo nimepitisha nini, tunataka mawazo na fikra kama hizi ziondoke na watu wajenge hoja zenye tija.Alisema pamoja na kuwapo makundi ya aina hiyo bungeni, kinachotakiwa ni wabunge kuwa na hoja ya kukiboresha kile ambacho kimeletwa na serikali Aliwaambia wanavyuo kuwa wakati mwingine, wasishangae wabunge wanapotimuliwa bungeni, kwani hatua hiyo huwa ni jambo la Kanuni, hasa pale mtu anapopitiwa na upepo wa kisulisuli.Kuhusu bunge la vijana, Ndugai alisema uongozi wake utaangalia namna ya kuongeza muda wa kuendesha bunge hilo ili wajifunze vitu vingi.Tutaangalia namna ya kuongeza muda wa bunge hili kama mlivyoomba, lakini tutaangalia basi uwe muda wa likizo ili vikao hivi visivuruge utaratibu wa masomo, na tutaangalia namna vikao vya bunge hili la vijana viende sambamba na vile vya Bunge, ili muweze kujifunza zaidi na kujionesha shughuli za bunge zikiwa zinaendelea, alisema.Awali, Spika wa Bunge la Vijana, Ramadhan Singa alimuomba Spika Ndugai kuongeza muda wa mafunzo kwa wabunge vijana kutoka siku tano za sasa hadi wiki mbili hadi tatu.Pia aliomba Spika kuangalia namna ya kuongeza idadi ya wabunge wa bunge hilo ili kuwa na wigo mpana wa ushiriki wa vijana. Katika Mkutano wa Sita wa Bunge la Vijana la 2019, wabunge 58 kutoka vyuo 30 nchini walihudhuria vikao vya bunge hilo.  <topic>: KITAIFA 